江南曲
作者：張耒
朝代：宋

paragraphs: 平湖碧玉烟波闊，芰荷風起秋香發。
採蓮女兒紅粉新，舟中笑語隔烟聞。
高繫紅裙袖雙卷，不惜浮萍沾皓腕。
爭先採得隠船篷，多少相欺互相問。
吳兒蕩槳來何事，手指荷花示深意。
郎指蓮房妾折絲，蓮不到頭絲不止。
月上潮平四散歸，舟輕楫短去如飛。
斷腸脈脈兩無語，寄情流水傳相思。